《寄杜邯郸》
宋代·贺铸

穷巷厌多雨，颓垣藜藿生。
蜩螗饱风露，晏景一何清。
坐指岁芳歇，羇人心骨惊。
所怀不可见，东州闻政声。
三年但弦歌，百里称神明。
风月动高兴，诗章时一鸣。
天葩落健笔，直与春工争。
浑河失故渠，怒水方纵横。
难凭束苇济，跬步万里程。
梦想不知远，笑谈何可并。
赖有西飞翰，尺纸缄驰情。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。